ועדת הכנסת, כנסת 24, פרוטוקול מספר 77, 2022-02-16 10:00

ניר אורבך: בוקר טוב, אני מתכבד לפתוח את ישיבת ועדת הכנסת, היום יום רביעי, ט"ו באדר א' תשפ"ב, 16 בפברואר 2022.

ניר אורבך: אנחנו נתחיל בסדר-היום בסעיף הרביעי, על פי בקשתו של יושב-ראש ועדת הכספים שנמצא באמצע הדיון והגיע לפה: הצעת חוק תגמולים לאסירי ציון ולבני משפחותיהם (תיקון – שינוי מועד יום ציון פועלם של אסירי ציון וקביעת פעולות לציונו), התשפ"א–2021 (פ/296/24), של חבר הכנסת אלכס קושניר וקבוצת חברי הכנסת.

ניר אורבך: המלצת הלשכה המשפטית היא כמובן על ועדת העלייה, הקליטה והתפוצות, אבל עדיין אין לנו ועדה כזו.

שמחה רוטמן: למה?

ארבל אסטרחן: יש ועדה - - -

ניר אורבך: בגלל שהאופוזיציה לא משתפת פעולה - - -

שמחה רוטמן: אה, אולי בגלל שלא נתתם מקומות.

ניר אורבך: אם כי קראתי הבוקר שמתחילים קצת - - -

שמחה רוטמן: לא נתתם מקומות אולי.

שמחה רוטמן: כמה חברים יש בוועדה?

ניר אורבך: לא, בסדר, הוויכוח - - -

שמחה רוטמן: האמת היא שאולי שווה להקים את הוועדה הזאת.

נועה בירן דדון: יש ועדה, אבל אין יושב-ראש.

שמחה רוטמן: אם תזכיר לי היועצת המשפטית או מנהלת ועדת הכנסת מה ההרכב של ועדת העלייה והקליטה, אני לא בטוח שאתם תרצו כל כך שזה ילך אליה, כי תקעתם את כל הליכודניקים שם.

שמחה רוטמן: יש שם שמונה חברי ליכוד.

ועדת הכספים): מפלגה הליכוד ההיסטורית, לא אחרי שהיא עברה כל כך הרב שינויים, הייתה מפלגה ציונית שדאגה לעלייה.

ניר אורבך: ברגע שנרגיש שיש רצון עז מצד האופוזיציה להשתתף באמת בוועדות, אנחנו גם נחדד ונחזיר חזרה את המספרים של כל ועדה וועדה.

ניר אורבך: לכן, מאחר שאין ועדת העלייה והקליטה, לצערי, אז זה הועבר אלינו להחליט לאן זה יעבור.

ניר אורבך: מבחינת הקואליציה אנחנו רוצים להעביר את זה לוועדת הכספים.

ניר אורבך: חבר הכנסת קושניר, בוא תנמק בבקשה.

ועדת הכספים): הצעת החוק מתמקדת בשינוי התאריך לציון יום לפועלם של אסירי ציון מסיבה אחת מאוד פרוזאית וקטנה אבל מאוד מאוד משמעותית:

ועדת הכספים): לפי החוק כפי שהוא כתוב עכשיו זה נופל באוגוסט.

ועדת הכספים): באוגוסט, כמו שאנחנו יודעים, מערכת החינוך אינה פועלת, ולכן יש קושי מאוד גדול לציין את היום הזה.

ועדת הכספים): ולכן אני מבקש להעביר את זה לתאריך אחר של – אני לא זוכר את התאריך העברי, סליחה, יו"ר הוועדה, אבל התאריך הלועזי - -

שמחה רוטמן: שיצוין, כדי שכולם יזכרו אותו.

ועדת הכספים): - - הוא 15 ביוני, יום מבצע חתונה – חטיפת מטוס על ידי פעילים ציוניים בברית המועצות לשעבר, על מנת לפתוח את מסך הברזל ולהפיל אותו.

ארבל אסטרחן: י"א בסיון.

ועדת הכספים): י"א בסיון, תודה רבה.

ועדת הכספים): זה הפן האחד.

ועדת הכספים): הפן הנוסף שנמצא בחוק זה כל הנושא של התגמולים עבור אסירי ציון, ויש סיכוי גבוה שגם הנושא הזה יעלה במהלך הדיונים בוועדה.

ועדת הכספים): ולכן כמובן שהאכסניה הנכונה לחוק הזה זו ועדת העלייה והקליטה.

ועדת הכספים): לצערי הרב היא כרגע אינה קיימת.

ועדת הכספים): לכן אני מבקש להעביר את זה לוועדת הכספים.

ניר אורבך: תודה רבה, חבר הכנסת קושניר.

ניר אורבך: חבר הכנסת רוטמן, אתה רוצה להתייחס?

שמחה רוטמן: אחרי שכמובן ברורה הבעיה, שיש לנו כנסת לא מתפקדת בגלל התנהלות הקואליציה הדורסנית, ויושבים פה שני ראשי ועדות מטעם הקואליציה, ודנים באופן די מחויך בשאלה לאיזו ועדה זה יעבור, כשאין ועדת העלייה והקליטה.

ועדת הכספים): אף אחד לא מחייך, תאמין לי.

שמחה רוטמן: ואני חושב שהנושא העלייה והקליטה הוא חשוב, הוא עוד אחד מהנושאים שנפגעים בשל דורסנות הקואליציה.

שמחה רוטמן: אני קורא לכם לבטל את ההחלטה הפוגענית על הרכבי הוועדות, ואז ממילא ועדת העלייה והקליטה תוכל לקום אפילו עוד היום, אם רק תחזרו בכם מההתנהלות הדורסנית שלכם.

שמחה רוטמן: וזה יהיה המקום הנכון והמכבד לדיון בהצעה שכזו.

שמחה רוטמן: וחבל שמטעמים פוליטיים, שקשורים אגב ספציפית לוועדת הכספים.

שמחה רוטמן: זה יהיה, אני חושב, כמעט ההגדרה המילולית של "הרצחת וגם ירשת" במובן הזה, כי אתה והתעקשותך בוועדה שלך לקחת מעבר לחלקך הצודק, לחלקכם הצודק של הקואליציה, אז כתוצאה מזה אתה גם מקבל עכשיו עוד הצעות חוק אליך לטיפול.

שמחה רוטמן: ממש "רצחת וגם ירשת".

שמחה רוטמן: בכל מקרה לגופה של ההצעה, גם לאור הנימוקים שהעלית, שהם בוודאי נימוקים חשובים, אני חושב שהוועדה המתאימה, כי בסופו של דבר מדובר על ציון מועד שיצוין במערכת החינוך, ולכן היה הרבה יותר מתאים שהצעה שכזאת תעבור לוועדת החינוך.

שמחה רוטמן: מאחר שאין לי פה זכות הצבעה, אני מתלבט אם להטריח אתכם בשתי הצבעות או לא, כי אין לי זכות הצבעה, אז אני אוותר לכם, אבל את האמירה העקרונית אני חושב שחשוב שהציבור ידע ויבין.

ועדת הכספים): תודה רבה.

ניר אורבך: תודה רבה.

ניר אורבך: אז נעבור כעת להצבעה אחת על כן או לא להעביר את זה לוועדת הכספים.

ניר אורבך: מי בעד?

ניר אורבך: ירים את ידו.

ניר אורבך: אושר.

ניר אורבך: פה אחד.

ניר אורבך: עובר לוועדת הכספים.

ניר אורבך: תודה רבה לך, אדוני יושב-ראש ועדת הכספים חבר הכנסת קושניר.

ועדת הכספים): תודה רבה.

ניר אורבך: אנחנו נעבור כעת על פי סדר-היום לסעיף 1: הצעת חוק הפרות תעבורה מינהליות, התשפ"ב–2021 (מ/1478).

ניר אורבך: המלצת הלשכה המשפטית – להעביר את זה לוועדת הכלכלה.

ניר אורבך: במליאה נשמעו הצעות גם להעביר את זה לוועדת החוקה, חוק ומשפט.

ניר אורבך: יושב-ראש ועדת הכלכלה גם הוא ביקש שזה יעבור אליו.

ניר אורבך: ארבל, את רוצה לנמק?

ארבל אסטרחן: זה חוק של ועדת הכלכלה.

שמחה רוטמן: למה זה ועדת הכלכלה?

ארבל אסטרחן: כי זה עניין של עבירות תעבורה.

שמחה רוטמן: כן, אבל לדעתי להפוך עבירות לעבירות מנהליות, ואמצעי האכיפה החלופיים האלו הם בדרך כלל בוועדת החוקה.

ארבל אסטרחן: קודם כול כל הוועדות יכולות לדון בעבירות - - -

שמחה רוטמן: כולם יכולים לדון בכול, אבל בדרך כלל בדברים האלו, כשמייצרים עבירות מנהליות – בכלל תקנות עבירות מנהליות וכל אמצעי האכיפה החלופיים בדרך כלל עוברים לוועדת החוקה.

ארבל אסטרחן: יש מכתב גם של יו"ר ועדת הכלכלה, וגם דיברו איתי על זה, אז אני יכולה להגיד איך הוא הסביר את זה פה?

ארבל אסטרחן: הוא אומר שמטרת ההצעה להפוך חלק מעבירות התעבורה, שהן עבירות ברירת משפט, להפרות תעבורה שיטופלו במישור המנהלי, ולהקים במשרד המשפטים בית דין שתפקידו יהיה לדון בעררים בעניין הפרות תעבורה, במטרה להפחית את העומס הרב הקיים בבתי המשפט לתעבורה.

שמחה רוטמן: נו, זה קלאסי חוקה.

ארבל אסטרחן: שזה מבוסס על המלצות צוות בין-משרדי, שבראשו עמד נשיא בית משפט השלום בירושלים השופט אביטל חן ונשיא בית משפט השלום בחיפה.

שמחה רוטמן: הקמת בית דין מיוחד, יצירת מנגנון חדש במשרד המשפטים, יצירת מערכת משפטית מקבילה - - -

ארבל אסטרחן: אבל זה עבירות תעבורה.

שמחה רוטמן: נכון, ועבירות תעבורה הן חלק ממערכת המשפט של מדינת ישראל.

ארבל אסטרחן: נכון.

שמחה רוטמן: אנחנו לוקחים סמכות מבתי המשפט, שהם באחריותה של ועדת החוקה ככלל, אנחנו מייצרים פה איזשהו מערך משפטי נפרד.

שמחה רוטמן: אז נכון, גם בתי הדין לעבודה פוסקים בתחום העבודה, אבל כאשר אנחנו מחליטים על העברת סמכות מבית משפט לבית דין לעבודה, הסוגיה הזאת הרבה פעמים נמצאת בוועדת החוקה, חוק ומשפט.

ארבל אסטרחן: זה היה יכול להיות גם בחוקה, אבל - - -

שמחה רוטמן: ופה בהקשר הזה, מאחר שאכיפת עבירות תעבורה היא יותר, אגב, בסמכות המשטרה – זה ביטחון פנים, חוקה.

שמחה רוטמן: אני לא מצליח להבין זה בוועדת הכלכלה, אבל יותר מפריע לי לקיחת הסמכות מבתי משפט.

ארבל אסטרחן: אני רק רוצה להשלים פה את מה שהוא אומר:

ארבל אסטרחן: בשנים האחרונות נערכו בוועדת הכלכלה דיונים רבים בהצעת חוק לתיקון פקודת התעבורה, שנועדה לאמץ את אותן המלצות של הוועדה בראשות השופטים, ועסקו בהחמרת הענישה והאכיפה בתחומי התעבורה, בשיפורים בסדרי הדין בבתי משפט לתעבורה, בצמצום העומס שנובע מהטיפול.

ארבל אסטרחן: דברים מהסוג הזה בעבר הלכו לוועדת הכלכלה.

ארבל אסטרחן: זה לא מופרך להעביר את זה לוועדת החוקה, אבל זו לא הוועדה המתאימה.

ארבל אסטרחן: הוועדה מבחינתנו היא כלכלה.

ניר אורבך: טוב.

ניר אורבך: ארבל, תודה רבה.

ניר אורבך: תודה רבה, חבר הכנסת רוטמן.

ניר אורבך: אנחנו נעבור כעת להצבעה.

ניר אורבך: מי בעד להעביר את זה לוועדת הכלכלה?

ניר אורבך: ירים את ידו.

ניר אורבך: אושר.

ניר אורבך: פה אחד.

שמחה רוטמן: פה אחד כפשוטו.

ניר אורבך: פה אחד, כן.

ניר אורבך: מפה לפה.

ניר אורבך: אנחנו נעבור כעת לסעיף 3: הצעת חוק זכויות נפגעי עבירה (תיקון – חובת יידוע נפגעי עבירה בדבר זכויותיהם), התשפ"א–2021 (פ/1044/24), של חבר הכנסת גלעד קריב.

ניר אורבך: המלצת הלשכה המשפטית להעביר את זה לוועדת החוקה, חוק ומשפט.

ניר אורבך: נשמעו הצעות במליאה להעביר את זה גם לוועדת הכספים.

ניר אורבך: אנחנו כמובן בעד להעביר את זה לוועדת החוקה, חוק ומשפט.

ניר אורבך: ארבל, את רוצה לומר כמה מילים?

ארבל אסטרחן: לא, זה חוק של ועדת החוקה.

שמחה רוטמן: אני מציע הצעה ברוח דבריך, אדוני היושב-ראש.

ניר אורבך: זו הולכת להיות הצעה מחויכת?

שמחה רוטמן: לא, ממש לא, עצובה מאוד.

שמחה רוטמן: As we speak, כמו שאומרים בצרפתית – ביידיש, ביפנית – מקיים כרגע חבר הכנסת גלעד קריב, שתי קומות למטה, דיון כחלק מקמפיין הכזב - - -

ניר אורבך: אפשר להעיר הערה תוך כדי דבריך?

שמחה רוטמן: זכותו של היושב-ראש.

ניר אורבך: אני מעריך מאוד את זה - - -

שמחה רוטמן: שאני ממלא את מקומה של אורית סטרוק?

ניר אורבך: את זה אתה אמרת.

ניר אורבך: אבל גם שחיכית עד הסעיף השלישי, ולא אמרת את בסעיף הראשון את הדברים האלה.

ניר אורבך: אני מעריך את זה מאוד.

שמחה רוטמן: זה חוק ממשלתי.

שמחה רוטמן: כל הממשלה הזאת היא ממשלה של תומכי טרור, אבל זה אתה כחבר קואליציה – אני הייתי אומר: נו, מילא.

ניר אורבך: אז אני רואה שבכל אופן הוועדה מחויכת.

שמחה רוטמן: לא, חס ושלום, לא מחויך בכלל.

שמחה רוטמן: תוך כדי שאנחנו מדברים כאן שתי קומות למטה מנהל חבר הכנסת גלעד קריב בוועדת החוקה שבראשותו, שופך דלק, בנזין וסולר לתוך מדורת קמפיין הכזב על אלימות מתנחלים.

שמחה רוטמן: עושה את זה באופן אקטיבי.

שמחה רוטמן: אתה היית שם קודם, אז אתה אפילו לא יכול להגיד: לא ידעתי, לא ראיתי, לא שמעתי.

ניר אורבך: לא, אבל בהחלט יש לי מה להגיד - - -

שמחה רוטמן: ושוב, אלמלא היית נותן ברבים את התחייבותך, שאתה לא מתכנן לקדם הצעות חוק של אנשים שמשתתפים בקמפיין הזה כנגד אחינו הגיבורים ביהודה ושומרון, אז הייתי אומר: נו, בסדר, יש מחיר שבן אדם משלם כאשר הוא מוכר את האידיאולוגיה שלו לטובת הצטרפות לקואליציה שכזו, זה חלק מהמחירים הכלליים.

שמחה רוטמן: כמו שבהצעה הראשונה, אגב, לא אמרתי לך, למרות שזה משרד התחבורה, הייתי אומר לך: מרב מיכאלי, מפלגת העבודה.

שמחה רוטמן: אתה יודע זה מה שנקרא ממשלה ממשלה.

שמחה רוטמן: פה אתה עושה פעמיים: גם הצעת חוק של גלעד קריב עצמו, שממש מתדלק את הקמפיין כרגע; גם מעביר את זה לוועדת החוקה, שכרגע יש פה גם את המבצע, גם את הכלי שבאמצעותו מבצעים את קמפיין אלימות המתנחלים.

שמחה רוטמן: ואתה אפילו לא מעכב.

שמחה רוטמן: אתה אפילו לא בא ואומר לו: אדוני – כשמן במנוע אתה מחליק לו את הדרך להמשיך בקמפיין ללא שום סנקציה.

שמחה רוטמן: עכשיו אני אומר: תבחר.

שמחה רוטמן: ופה אתה יכול להגיד: טעיתי, הייתי נמהר כשאמרתי שאני לא אקדם.

שמחה רוטמן: הייתי צריך אולי לשמור על לשוני, ולא לחתום על צ'קים ללא כיסוי לציבור.

שמחה רוטמן: אבל אתה עשית את זה.

שמחה רוטמן: ודווקא אני חייב לומר, כשאתה הוצאת את ההצהרה הזאת שמחתי על כך, כיבדתי, אבל אתה יודע נזרקה בי איזו נבואה קטנה – אולי בגלל היותי קטן, אולי בגלל היותי שוטה – נזרקה בי איזושהי נבואה קטנה שעוד בטרם ייבש הדיו על ההתחייבות הזאת שלך אתה תפר אותה.

שמחה רוטמן: כך קרה בעבר, כך קורה גם היום.

שמחה רוטמן: ואני ממש קורא לך, לטובת האמינות שאולי עוד נותרה למפלגת ימינה, לממשלה הזאת, לך: תחזור בך מהאמירה שאתה לא תקדם הצעות חוק - - -

ניר אורבך: בסדר גמור.

ניר אורבך: תודה רבה לך.

ניר אורבך: קודם כול אתה בהחלט נכנסת במלוא מובן המילה בנעליה של חברת הכנסת אורית סטרוק, אפילו באותה מידה לדעתי.

ניר אורבך: אז תודה שאתה אומר את זה, כי שלא במקרה, כי חשוב לי הנושא הזה גם הייתי בדיון הזה, בדיוק באותו דיון שאתה השתתפת בו.

ניר אורבך: אני רוצה לחדד משהו, ואני מקווה שבאמת גם אתה קראת שבאמת גם אתה קראת את המכתב בעיניים אובייקטיביות, ולא כמו שחברת הכנסת אורית סטרוק קראה את המכתב ובאה לפה והקריאה מכתב אחר לגמרי.

ניר אורבך: אז אני מאוד מקווה, אני מעריך אותך, ואני יודע שאתה בדרך כלל דייקן.

ניר אורבך: יש הבדל בין מחלוקת אידאולוגית עמוקה – עמוקה, וזה מה שיש לי עם חבר הכנסת גלעד קריב, ועם חברים נוספים בקואליציה כולל שרים – לבין האמירה שאמרתי במכתב אודות אמירות מאוד מאוד מכלילות.

ניר אורבך: זה שעכשיו יש דיון בוועדת החוקה על נושא שהוא לא נוח לנו - - -

שמחה רוטמן: להפך, יהיה לי מאוד נוח אם ינהלו את הדיון הזה.

ניר אורבך: חבר הכנסת רוטמן, שמעתי ממך דברים לא פשוטים ולא שיסעתי אותך.

ניר אורבך: ועדיין, זה בגבול המחלוקת האידאולוגית.

ניר אורבך: והוא דיבר מאוד בכבוד.

ניר אורבך: הוא גם הקפיד לא להגיד שטחים כבושים, הוא אמר: האזרחים הישראלים ביהודה ושומרון.

ניר אורבך: אני הקשבתי היטב למילים שהוא אמור.

ניר אורבך: בוודאי שהוא מוטה.

ניר אורבך: בדיון כזה האידיאולוגיה שלו גורמת לו להביא ארגונים כמו שוברים שתיקה ויש דין.

ניר אורבך: ואני אמרתי את זה גם בדיון, שאני מצפה לדיון מאוזן, כמו שעשה, אגב, יושב-ראש ועדת החוץ והביטחון, שאיזן את הדיון הראשון שהוא עשה של אלימות מתיישבים כלפי הפלסטינים, הוא איזן את זה ועשה דיון עומק על הנושא הזה.

ניר אורבך: אני גם הולך לדבר עם חבר הכנסת קריב שיעשה את זה גם בוועדה שלו.

ניר אורבך: ולכן יש הבדל בין מחלוקת אידאולוגית לבין אמירות מאוד מאוד חריפות ומאוד מכלילות, כמו שעשה השר לביטחון הפנים, וכנגד זה יצאתי.

ניר אורבך: ואני מציע, מאחר שאני בקואליציה, ואני משתדל להתנהג בממלכתיות ואחריות, מה שהאופוזיציה – ובצדק, היא נמצאת במקום אחר – לא צריכה לקחת - - -

שמחה רוטמן: ולכן לא קידמת הצעות חוק שלנו לפטור מחובת הנחה, וקיבלת מכתב מהיועצת המשפטית של הכנסת מרוב ממלכתיות.

ניר אורבך: שמה?

שמחה רוטמן: שאתה פעם אחר פעם העברת רק הצעות חוק של הקואליציה לפטור מחובת הנחה.

ניר אורבך: לא, אתה גם עכשיו לא מדייק.

ניר אורבך: עשיתי את זה פעם אחת.

שמחה רוטמן: לי עשית את זה שלוש פעמים.

ניר אורבך: מה?

שמחה רוטמן: על הצעות חוק שלי יצא ששלוש פעמים לא קידמת.

ניר אורבך: במה לא קידמתי?

ניר אורבך: בפטור?

שמחה רוטמן: בפטור, כשאני הייתי היחיד מטעם האופוזיציה, וקיבלת על זה שיחה מהיועצת המשפטית של הכנסת.

ניר אורבך: סליחה, חבר הכנסת רוטמן, אתה נכנס פה לאירוע שלא קיים ולא היה.

ניר אורבך: ואני אשמח מאוד ששגית, היועצת המשפטית, תבוא ותסתור את דבריך, כי אתה עכשיו פשוט – סליחה שאני אומר את זה בגסות – אתה משקר.

שמחה רוטמן: לא נכון.

ניר אורבך: אתה משקר.

שמחה רוטמן: אוקיי.

ניר אורבך: הדבר היחידי שהיה זה היה עם יושב-ראש האיחוד הלאומי, יושב-ראש המפלגה שלך.

שמחה רוטמן: לא נכון.

ניר אורבך: כן נכון.

שמחה רוטמן: לא, המכתב היה על היושב-ראש, אבל מה היה ביני לבינך על הצעות חוק שלי?

ניר אורבך: לא, גם - - - היה רק לשם.

שמחה רוטמן: שאתה קידמת את הצעת החוק של מיכל רוזין ולא את שלי.

שמחה רוטמן: לא קידמת הצעת חוק של מיכל רוזין ולא את שלי?

ניר אורבך: בוודאי שיש לי תעדוף.

שמחה רוטמן: לא, כשלא הייתה אף הצעת חוק מטעם האופוזיציה.

ניר אורבך: אני אומר לך עוד פעם: יכול להיות - - -

שמחה רוטמן: זה היה שלוש שבועות ברצף.

שמחה רוטמן: זה היה על חוק האזרחות במקרה.

ניר אורבך: לא, אבל לא הייתה יותר מפעם אחת, ותקנו אותי אם אני טועה, שאני קידמתי הצעת חוק של הקואליציה ולא של האופוזיציה לוועדת פטור.

ניר אורבך: פעם אחת.

ניר אורבך: ואז היה השיח מול שגית.

ניר אורבך: אגב, אני רוצה לדייק, יושב-ראש האיחוד הלאומי פנה אליי רק פעם אחת.

שמחה רוטמן: אני לא דיברתי על יושב-ראש האיחוד הלאומי, דיברתי עליי.

ניר אורבך: אבל, חבר הכנסת רוטמן, זה האירוע היחידי - - -

שמחה רוטמן: לא נכון.

ניר אורבך: אני גם ייעוץ משפטי וגם עם התנהלות של הוועדה.

ניר אורבך: המקרה היחידי שבו היה לי שיג ושיח עם הייעוץ המשפטי של הכנסת לגבי קידום הצעות חוק לוועדת שרים בפטור של קואליציה ולא של אופוזיציה היה על מקרה אחד בלבד.

שמחה רוטמן: 26 באוקטובר 2021 – מכיר את התאריך?

ניר אורבך: אדוני, עם כל הכבוד - - -

שמחה רוטמן: לא, ניר, אתה אמרת שאני משקר, אז אני מראה לך שאני נאצלתי לערב את היועצת המשפטית של הכנסת, והיא פנתה אליך.

ניר אורבך: אז אני רוצה להסביר לך משהו אחד, ואנחנו מדייקים פה.

ניר אורבך: קודם כול אני הולך לסיכום: היועצת המשפטית פנתה אליי פעם אחת בלבד על הדבר הזה.

שמחה רוטמן: בכתב.

ניר אורבך: פעם אחת בלבד, בכתב או בעל פה, על הדבר הזה.

ניר אורבך: אחד.

שמחה רוטמן: לא נכון.

ניר אורבך: כן נכון.

ניר אורבך: ואני אסביר לך עוד משהו: ברגע שמגיעות אליי כמה הצעות חוק מהאופוזיציה, לקדם אותן לוועדת החוקה, יש תעדופים אצלנו.

ניר אורבך: ואני אומר לך עוד פעם, ואני פה מצהיר, שכלפיך, בטח לא ברמה האישית, אבל אפילו לא ברמה האידאולוגית, אין לי שום איפה ואיפה.

ניר אורבך: ואני מנסה לנווט הצעות חוק בפטר לוועדת שרים לפי סדר שיש – האופוזיציה מגישה גם.

שמחה רוטמן: מאחר שאמרת שאני משקר, אני מציע שתחזור בך.

ניר אורבך: אמרתי שאתה משקר - - -

שמחה רוטמן: אמרת שאני משקר, אני מציע שתחזור בך, ואני אומר לך שוב - - -

ניר אורבך: לא, אל תסיט אותי לכיוון אחר.

שמחה רוטמן: אבל זה מה שאני אמרתי, שזה קרה לי איתך שלוש פעמים.

ניר אורבך: אתה יודע להסתכל בצילומים ובפרוטוקולים, נפתח ונראה בפרוטוקול על מה אמרתי שאתה משקר.

ניר אורבך: אל תיקח אותי עכשיו למקומות אחרים.

ניר אורבך: על המשפט שאמרת - - -

שמחה רוטמן: תבדוק בפרוטוקול מה אמרתי.

ניר אורבך: שמחה, אני אומר את זה בכבוד.

שמחה רוטמן: ניר, אז אני מבקש שתבדוק אחר כך בפרוטוקול או בצילום על מה אמרתי, ומה אמרת לי שאני משקר.

שמחה רוטמן: אני אמרתי לך שלא נהגת בממלכתיות, פעם אחת קיבלת מכתב בקשר להצעה של סמוטריץ'.

שמחה רוטמן: ואז אמרתי, ובקשר להצעת חוק שלי, זה היה שלושה שבועות ברצף שלא קידמת, והעדפת לקדם רק הצעות חוק של הקואליציה.

שמחה רוטמן: וזה קרה בחודש אוקטובר.

ניר אורבך: בוא נעצור פה.

ניר אורבך: אני מקבל את הצעתך, ואנחנו נלך אחרי זה לפרוטוקול.

נועה בירן דדון: הצעת חוק האזרחות - - -

ניר אורבך: בסדר.

ניר אורבך: שוב, אנחנו נכנסים עכשיו לפרטים.

ניר אורבך: אנחנו יודעים לדבר גם בטלפון.

ניר אורבך: ואגב, אני חייב לציין, שברוב הגינותו, חבר הכנסת רוטמן, גם אם יתברר שהוא טעה הוא יודה, כמו שאני אתמול אמרתי לו שהוא צדק – אני אומר את זה פה גם – בהצעת חוק האזרחות הוא צעק רוויזיה ולא שמעו את זה בזמן אמת, הוא הראה לי את זה בצילומים והוא צודק.

ניר אורבך: אני מניח שאתה תהיה מספיק הגון להגיד שאני צודק אם יתברר – אבל באמת, אני קצת מרגיש שנסחפנו למשהו שאני לפחות לא תכננתי להיסחף אליו.

שמחה רוטמן: אין בעיה.

ניר אורבך: ושוב, אם אמרתי אמירה קצת קיצונית, אני חוזר בי כבר עכשיו.

ניר אורבך: אתה ודאי לא שקרן.

ניר אורבך: עכשיו יצאתי מהסדר השוטף של הדברים.

שמחה רוטמן: התחלת להגיד שאתה נוהג בממלכתיות כלפי הצעות החוק של הקואליציה, והתייחסת להתבטאות של עמר בר לב.

ניר אורבך: תודה רבה.

שמחה רוטמן: מחלקת פרוטוקולים לרשותך.

ניר אורבך: וגם בזה אני לא אאריך.

ניר אורבך: אני רק אומר שהתייחסתי ספציפית – דיברתי באופן כללי, אבל על אמירה מאוד מאוד מכלילה, מאוד גסה, מאוד שקרית, של שר בממשלת ישראל לגבי המתיישבים, המתנחלים באופן כללי.

ניר אורבך: את הפעולות שלי בוועדה עצמה אני משתדל לא לעשות בתקשורת, אבל כמו שהמלצתי לחברתי, חברת הכנסת אורית סטרוק, לפנות לחברת הכנסת מירב בן ארי, יושבת-ראש הוועדה לביטחון הפנים, על בקשות שלה לגבי חקיקה ספציפית, אני מציע גם לך לעשות את זה, ולראות שאני לא רחוק מהדברים שכתובים במכתב.

ניר אורבך: אתה רוצה להוסיף משהו לגופו של עניין, חבר הכנסת רוטמן, לנושא הזה?

שמחה רוטמן: זה מה שהיה לי לומר.

שמחה רוטמן: הצעת החוק עצמה היא כמובן טובה ומבורכת, וכדאי שתתקדם כמה שיותר מהר, אלמלא המציע שלה היה מנהל קמפיין נגד מתנחלים.

ניר אורבך: תודה רבה.

ניר אורבך: בסדר גמור.

ניר אורבך: אני מזכיר גם לעצמי, ההצעה היא הצעת חוק זכויות נפגעי עבירה (תיקון – חובת יידוע נפגעי עבירה בדבר זכויותיהם), התשפ"א–2021 (פ/1044/24).

ניר אורבך: כמובן הקראתי את זה גם לטובת כל חברי הוועדה שיצביעו עכשיו.

ניר אורבך: מי בעד להעביר את זה לוועדת החוקה, חוק ומשפט?

ניר אורבך: ירים את ידו.

ניר אורבך: אושר.

ניר אורבך: פה אחד.

ניר אורבך: וכמו שציין חבר הכנסת רוטמן בהצבעה הקודמת, זה פה אחד תרתי משמע.

ניר אורבך: אנחנו עוברים כעת לסעיף 5: הצעת חוק הנכים (תגמולים ושיקום) (תיקון – הארכת תקופת הערעור על החלטת קצין התגמולים), התשפ"ב–2021 (פ/2871/24), של חבר הכנסת מוסי רז וקבוצת חברי הכנסת.

ניר אורבך: המלצת הלשכה המשפטית – להעביר את זה לוועדת העבודה והרווחה.

ניר אורבך: נשמעו הצעות במליאה להעביר את זה גם לוועדת הכנסת.

ניר אורבך: כמובן שאנחנו בקואליציה רוצים להעביר את זה לוועדת העבודה והרווחה.

ניר אורבך: ארבל, את רוצה להגיד על זה מילה?

ארבל אסטרחן: חוק הנכים (תגמולים ושיקום) לאורך כל השנים זה חוק של ועדת העבודה.

ניר אורבך: חבר הכנסת רוטמן?

שמחה רוטמן: אני חושב שאם לגבי גלעד קריב יכולת עוד איכשהו להגיד שהוא ניהל את הדיון בממלכתיות ואיננו משתתף בקמפיין כנגד מתנחלים - - -

ניר אורבך: לא אמרתי את המילים האלה.

שמחה רוטמן: אתה מדייק בדבריך.

ניר אורבך: תדייק בדבריי.

ניר אורבך: ואם אתה מצטט אותי, אז תצטט אותי.

ניר אורבך: לא אמרתי שהוא מנהל בממלכתיות, אמרתי דברים אחרים.

שמחה רוטמן: אמרת שהוא הקפיד על לשונו - - -

ניר אורבך: זה כן.

שמחה רוטמן: עכשיו, מוסי רז, אני חושב שהתירוץ הזה לגביו לא עובד כל כך, במחילה מכבודו תורתך, ניר, והוא ניהל גם פה בכנסת וגם מחוץ לכנסת, להשתמש בביטויים שלידם הביטויים המקוריים של שר הבט"פ עמר בר לב מחווירים, והם כמעט ממלכתיים לעומת הביטויים של חבר הכנסת מוסי רז.

שמחה רוטמן: שוב, אם ההצהרה שלך – ואני אשמח שתקריא אותה כלשונה, כי אולי אני באמת לא הבנתי מה כתוב שם – אבל אם ההצהרה שלך היא חסרת משמעות טוב שתאמר זאת.

שמחה רוטמן: אני חושב שאם מוסי רז לא נכלל בקבוצה המצומצמת שאתה הגדרת קודם לכן באריכות כה רבה – ואני שמח שפריט 5 מופיע בסדר-היום לאחר פריט 4, כי זה קצת היה יכול להיות בעייתי אם זה היה הפוך – אם מוסי רז לא נכנס לאותה קבוצה אקסקלוסיבית של תוקפי ומובילי קמפיין אלימות מתנחלים, המכליל, הפוגעני והמשמיץ כנגד מתיישבי יהודה ושומרון, אינני יודע מי נכלל באותה קבוצה שהגדרת כה יפה במכתבך.

ניר אורבך: תודה רבה.

ניר אורבך: אז פה באמת הבאת לידי ביטוי אולי ברמה הכי מדויקת את הבדלי הגישות בינינו.

ניר אורבך: אתה נתפס לגישה הדקדקנית, הדווקנית והמצומצמת ונשאר - - -

שמחה רוטמן: ניר, אתה אפילו לא מאמין למה שאתה אומר.

שמחה רוטמן: נו באמת.

ניר אורבך: תן לי להשלים ואז תבין למה אני מתכוון.

ניר אורבך: ואתה מתמקד במוסי רז, כשאני גם ציינתי שמדובר פה על קבוצת חברי כנסת, אתה ודאי תסכים איתי שלקדם חקיקה שחתומים עליה – ואני לא מדבר כרגע על אנשים כמו חברת הכנסת מירב בן ארי, שאוי ואבוי היא בקואליציה, אלא חבר הכנסת שלמה קרעי, חבר הכנסת יריב לוין, חבר הכנסת אורי מקלב וחבר הכנסת בצלאל סמוטריץ' – בצלאל סמוטריץ'.

שמחה רוטמן: הצעת חוק מצוינת.

ניר אורבך: בצלאל סמוטריץ' נמצאת פה.

שמחה רוטמן: הצעת חוק מצוינת.

ניר אורבך: ואני אומר לך שיש לי הזדמנות פז - -

שמחה רוטמן: לקדם הצעת חוק של סמוטריץ'.

ניר אורבך: - - לקדם הצעת חוק שחתום עליה יושב-ראש האיחוד הלאומי.

ניר אורבך: מה יכול להיות יותר טוב מזה?

ניר אורבך: אני כלל ישראלי, אני פשוט מרגיש עכשיו - - -

שמחה רוטמן: כל הכבוד, ניר.

ניר אורבך: באמת אני אומר לך.

ניר אורבך: ולכן למעלה מן הצורך - - -

שמחה רוטמן: ניר, שנייה, יש לי שאלה.

שמחה רוטמן: שאלה קטנה.

ניר אורבך: אני אתן לך.

ניר אורבך: תן לי, אני בשוונג.

שמחה רוטמן: אוקיי, סליחה.

ניר אורבך: למעלה מן הצורך, ולמרות שהדיון הזה הוא לא לגופה של הצעת חוק שכבר עברה במליאה אלא רק לקביעת ועדה, אני - -

שמחה רוטמן: שבזה עוסק מכתבך.

ניר אורבך: - - כטיפוס ממלכתי, פעם אחרי פעם אני נכנס אתכם לדיון העמוק הזה של קידום הצעות חוק, שכבר עברו במליאה, ומגיעות אליי רק - - -

שמחה רוטמן: כמו חוק לביטול ההתנתקות, שאתה לא קובע אותו לדיון.

ניר אורבך: שהוא כבר לפני שבעה וחצי חודשים.

שמחה רוטמן: שאתה לא קובע אותו לדיון שבעה חודשים, או להסדרת ההתיישבות הצעירה, בניגוד אגב לתקנון.

ניר אורבך: הוא היה אצל יושבי-ראש ועדת הכנסת לפניי.

שמחה רוטמן: הבנתי.

שמחה רוטמן: תגיד "גם ביבי", שיהיה מושלם.

ניר אורבך: לא, אני אף פעם לא אמרתי את זה.

ניר אורבך: ואגב, הקפדתי להגיד גם שם, שגם כל הדיונים שלנו על שטחי C ועל בנייה בלתי חוקית – אני מדבר על דיונים שנעשו – ועל הרס עתיקות ביו"ש, ועל קידום מחצבות על תמ"א שהיא לא מעודכנת בעליל ולא מסונכרנת עם התמ"א של המחצבות הישראליות – כל הדברים האלה שאני מדבר עליהם, אני לא אומר שזה ממשלות קודמות, אני אומר, ואתה תסכים איתי, שמדינת ישראל נרדמה בשמירה.

ניר אורבך: על זה אני מדבר.

שמחה רוטמן: ברור, כי שר הביטחון היה בנט.

ניר אורבך: לא, רגע אחד.

ניר אורבך: אני לא אתן לך את התענוג ואני לא אכנס לקמפיין כן או לא ביבי.

ניר אורבך: אני אומר לך: מדינת ישראל נרדמה בשמירה.

שמחה רוטמן: מצוין.

ניר אורבך: לכן אני אומר פה, ובזה אני מסיים: תודה רבה שאפשרת לי לגלות את הממלכתיות הנדרשת.

שמחה רוטמן: ולקדם הצעת חוק של סמוטריץ'.

שמחה רוטמן: כל הכבוד לך, באמת, ניר.

שמחה רוטמן: רק יש לי שאלה טכנית.

ניר אורבך: פעם אחת - - - מי זו קבוצת חברי הכנסת שחתומה על הדבר הזה.

שמחה רוטמן: רק יש לי שאלה טכנית – אולי מנהלת הוועדה, אולי כותב הפרוטוקול – האם ניתן להכניס לפרוטוקול את הביטוי – ניר, תסתכל – האם זה דבר שיכול להיכנס לפרוטוקול?

שמחה רוטמן: האם ניתן להעביר את התנועה שאני עושה עכשיו?

שמחה רוטמן: אתה הרי יודע שאתה לא עובד על אף אחד, ניר.

שמחה רוטמן: אתה לא מקדם את הצעת החוק הזאת בזכות זה שסמוטריץ' רשום גם בין מציעיה.

שמחה רוטמן: הצעת החוק הזאת רשומה על שמו של מוסי רז.

שמחה רוטמן: אם באמת הייתה משמעות כלשהי למכתב שלך.

שמחה רוטמן: יותר מזה, אתם בקואליציה הפלתם הצעות חוק של חברות כנסת מסוימות מסיעתי כדי לרשום על שמם את אותו חוק בדיוק מילה במילה עם מישהו אחר.

שמחה רוטמן: מאבקי הקרדיט האלו – המשמעות היחידה של המכתב שאתה כתבת הייתה לצורכי קרדיט.

שמחה רוטמן: אז מה נשאר ממנו?

שמחה רוטמן: מה נשאר מהמילים, ניר?

ניר אורבך: אני מחזיק ממך הרבה יותר חכם והרבה יותר הגיוני, וברור לי שהבנת בדיוק מה אמרתי לפני כמה משפטים.

ניר אורבך: אני מרגיש שאנחנו טוחנים מים.

שמחה רוטמן: לא, אני לא.

שמחה רוטמן: באמת לא ברור לי מה כתוב במכתב שלך.

שמחה רוטמן: לא ברור לי מה כתוב במכתב שלך.

ניר אורבך: הרי זה ברור.

ניר אורבך: ואיך אומרים?

ניר אורבך: לפרוטוקול את אותה תנועה של חבר הכנסת אי-אפשר לכתוב, אבל אני מניח שמצלמה - - -

שמחה רוטמן: אולי יש אימוג'י של ככה?

שמחה רוטמן: שיכול להיכנס לטקסט.

שמחה רוטמן: הצעה לתיקון תקנון הכנסת – להכניס אימוג'ים.

ניר אורבך: חבר הכנסת רוטמן, שצועד בנתיב הכול-כך ברור שיצרה חברת הכנסת סטרוק, מגיע לפה בשביל להטריל.

שמחה רוטמן: לכבוד הוא לי לאחוז בשיפולי גלימתה של חברת הכנסת אורית סטרוק.

שמחה רוטמן: בלי טיפת ציניות.

ניר אורבך: אני אומר את זה לפרוטוקול בלי אימוג'י: אני מאוד מעריך את חברת הכנסת סטרוק, ואני לא אומר את זה מהשפה ולחוץ.

ניר אורבך: ואני חושב שהסיור שהיא הצליחה להביא את ועדת החוץ והביטחון של הכנסת לחברון זה סופר חשוב.

ניר אורבך: אני יודע שלפחות חבר כנסת אחד בוועדה – זה מאוד השפיע עליו.

ניר אורבך: שוב, בלי דברים פרקטיים, אבל מאוד השפיע עליו.

ניר אורבך: ואני מאוד מעריך אותה.

ניר אורבך: ואני עדיין חושב, לצערי, שהיא משופשפת הרבה יותר ממני בפוליטיקה של הכנסת, והיא עושה תרגילים פוליטיים בצורה מתוחכמת, ופעם אחרי פעם אחרי פעם היא מגיעה לפה לוועדה, לצערי גם נופלת באי דיוקים, ועושה קמפיין.

ניר אורבך: ואתה, כמו שאמרת, נכנסת - - -

שמחה רוטמן: אמרתי לך, אני ממליץ, תקרא מה אתה כתבת.

שמחה רוטמן: למה אתה אומר שאני בקמפיין?

ניר אורבך: אני קראתי.

ניר אורבך: לא, אני ממליץ לך לקרוא מה שכתבתי, כמו שאגב אני ממליץ לחברת הכנסת סטרוק.

ניר אורבך: אבל עזוב אותך כרגע.

שמחה רוטמן: הכותרת בערוץ 7: לא אקדם חקיקה של ח"כים שמכתימים - - -

ניר אורבך: לא ערוץ 7.

שמחה רוטמן: אולי תתבע אותם דיבה.

ניר אורבך: חבר הכנסת רוטמן, אתה הרבה יותר רציני מזה.

ניר אורבך: כנס למכתב שלי, מה אתה - - -

שמחה רוטמן: אז תקריא.

שמחה רוטמן: הוא פה אצלך, נכון?

ניר אורבך: לא, אני לא רוצה להקריא אותו.

שמחה רוטמן: המסמך אצלך?

ניר אורבך: אני לא רוצה להקריא אותו.

שמחה רוטמן: אני שואל אותך: המסמך אצלך?

ניר אורבך: לא, אתה מביא ציטוטים, תביא ממנו.

ניר אורבך: אתה מביא לי מהכותרת של ערוץ 7?

ניר אורבך: אני מאוד מעריך את ערוץ 7 – תפסת כותרת.

ניר אורבך: אתה יודע לעבוד עם תקשורת.

שמחה רוטמן: קודם כול אני מקווה שלא תפתח חזית עם ערוץ 7.

ניר אורבך: אני אוהב אותם והם דייקנים.

ניר אורבך: אבל מה, אתה לוקח לי כותרות של ערוץ תקשורת?

ניר אורבך: קרא את המכתב.

שמחה רוטמן: ציטוט: כל עוד חברים בקואליציה פוגעים בי ובציבור אותו אני מייצג, אני לא מתכוון - - -

ניר אורבך: לא, אל תקרא לי מהאמצע.

ניר אורבך: תקרא את כל המכתב.

ניר אורבך: אל תוציא לי דברים מהקשרם.

שמחה רוטמן: יש לך את המכתב?

ניר אורבך: לא.

שמחה רוטמן: את כולו?

שמחה רוטמן: אתה רוצה ציטוט?

ניר אורבך: אני לא רוצה להקל עליך.

ניר אורבך: לא.

שמחה רוטמן: אתה לא רוצה?

ניר אורבך: לא רוצה להקל עליך.

שמחה רוטמן: אז אתה יכול להגיד: אני חוזר בי, או לתבוע דיבה.

שמחה רוטמן: לדעתי אתה רשאי לתבוע דיבה את ערוץ 7.

ניר אורבך: לא, חס וחלילה, בטח לא את ערוץ 7 וגם לא אותך.

שמחה רוטמן: לא, אותי אתה לא יכול, יש לי חסינות.

שמחה רוטמן: לערוץ 7 אין חסינות, תבע אותם דיבה שהם אמרו כזה דבר עליך, שאתה לא תקדם חקיקה.

ניר אורבך: אני יכול להגיש בקשה לוועדת הכנסת להסרת חסינות.

שמחה רוטמן: האמת היא שאתה יכול לתבוע אותם דיבה על זה שהם אמרו שיש ציבור שאתה מייצג ביהודה ושומרון.

שמחה רוטמן: אין להם אפילו "אמת דיברתי".

ניר אורבך: חבר הכנסת רוטמן, באמת אתה הרבה יותר רציני מזה.

ניר אורבך: בוא תגיד פה את האמת.

ניר אורבך: את האמת.

שמחה רוטמן: אני רואה שאתה מקדם חקיקה של מוסי רז.

ניר אורבך: שנייה, רגע אחד, תגיד את האמת.

ניר אורבך: תגיד לי את האמת ואני סומך עליך: אתה קראת את המכתב?

שמחה רוטמן: כן.

שמחה רוטמן: בזמנו.

שמחה רוטמן: עכשיו לא.

ניר אורבך: את המכתב?

שמחה רוטמן: אתה זוכר מה כתוב?

שמחה רוטמן: לא בעל פה.

שמחה רוטמן: שאתה לא תקדם - - -

ניר אורבך: לא, אתה זוכר מה כתוב במכתב?

שמחה רוטמן: כן.

ניר אורבך: אתה יודע לצטט אותו?

שמחה רוטמן: לא בעל פה.

ניר אורבך: אני אתן לך דוגמה.

ניר אורבך: הכותרת של חברת הכנסת סטרוק הייתה שאני כתבתי במכתב שתוכנית הדגל שלי – אתה מבין מה המשמעות של תוכנית הדגל – וכשהגענו לוועדה וביקשתי ממנה לצטט, אז היא שינתה פשוט מילה אחת.

מוסי רז: קראת לי, רוטמן?

ניר אורבך: היא פשוט שינתה מילה אחת:

ניר אורבך: במקום תוכנית דגל – הרמת דגל.

שמחה רוטמן: לא דיברתי על תוכנית דגל ולא על הרמת דגל.

ניר אורבך: לא, אבל אני נותן לך דוגמה.

ניר אורבך: אבל, חבר הכנסת רוטמן, תתמקד בבקשה במה שאני אומר.

שמחה רוטמן: הציטוט: לאור זאת כיושב-ראש ועדת הכנסת - - -

ניר אורבך: רגע אחד.

שמחה רוטמן: אני לא יודע מה אורית אמרה.

שמחה רוטמן: אין לי מושג מה אורית אמרה, אני לא העורך-דין שלה.

ניר אורבך: שנייה, אבל אתה עושה מה שהיא עושה, ואני מבקש ממך: תתמקד.

שמחה רוטמן: אני ממוקד.

ניר אורבך: אני אומר שני דברים: אחד, תגיד דברים במדויק, ולא מילים - - -

שמחה רוטמן: הינה - - -

ניר אורבך: רגע, תן לי שנייה.

ניר אורבך: אחד.

ניר אורבך: ושתיים, תשתדל לא לקחת משפט מתוך מכתב שלם ולהוציא אותו מהקשרו.

ניר אורבך: זה מה שקורה.

שמחה רוטמן: "אני עוקב בדאגה אחר הודעות מסיתות של חברים בקואליציה, שמטרתם להכתים ולפגוע בציבור המתיישבים היקר, בו בזמן שהטרור פושה ברחבי יהודה ושומרון, אמירות שלאחר מכן משמשות גופים זרים ופלסטיניים להכפשת מדינת ישראל ופוגעות באינטרס הלאומי שלה".

שמחה רוטמן: ציטוט.

ניר אורבך: רגע.

ניר אורבך: זה גוף המכתב.

שמחה רוטמן: תודה.

שמחה רוטמן: אני מקריא.

שמחה רוטמן: "לאור זאת, כיושב-ראש ועדת הכנסת, ברצוני להודיעך כי מעתה ואילך כל הצעת חוק שתעלה מצד חברי הכנסת הללו" – להלן מוסי רז - - -

ניר אורבך: לא "להלן מוסי רז".

ניר אורבך: אבל אתה הקראת את זה עכשיו, על אמירות שפוגעות בנו - - -

שמחה רוטמן: הוא לא מוציא "הודעות מסיתות שמטרתן להכתים ולפגוע בציבור המתיישבים היקר, בו בזמן שהטרור פושה ביהודה ושומרון"?

מוסי רז: לא.

ניר אורבך: רגע אחד, תקרא - - -

שמחה רוטמן: "כל הצעת חוק שתעלה מצד חברי הכנסת הללו לא תקודם על ידי בוועדת הכנסת".

ניר אורבך: טוב, שמחה, אנחנו לא נצא מזה.

ניר אורבך: נו, אנחנו לא נצא מזה.

שמחה רוטמן: מה שאתה עושה עכשיו, סעיף 5 לסדר-היום, אתה מקדם הצעת חוק שעלתה מצד חברי הכנסת האלו בוועדת הכנסת.

ניר אורבך: שמחה, גם אני חולק על הנוסח שאתה הקראת, זאת אומרת אני חולק על הפרשנות שלך.

שמחה רוטמן: בוא תפרש אחרת.

ניר אורבך: אז פירשתי אחרת.

שמחה רוטמן: יראה הציבור וישפוט.

ניר אורבך: וכמו שאמרתי לחברת הכנסת אורית סטרוק, יום אחד, בזמן ובמקום שנראה לי, אני אתחיל את ישיבת ועדת הכנסת עם הקראת המכתב פעם נוספת, ועם הפרשנות שלי, שהיא שלי, כי בסופו של דבר אני כתבתי - - -

שמחה רוטמן: השאלה אם הפרשנות היא ליבתית או מהותית.

שמחה רוטמן: זאת תהיה השאלה.

ניר אורבך: אתה יכול להמשיך להסתלבט ואתה יכול להמשיך לצחוק.

שמחה רוטמן: לא, נו, הציטוט שהקראתי לא נכון?

שמחה רוטמן: הציטוט שהקראתי לא נכון?

ניר אורבך: לא, מה שהקראת הוא נכון.

שמחה רוטמן: אה, בסדר.

שמחה רוטמן: אז מצוין.

שמחה רוטמן: אז מה שאתה עושה עכשיו זה בדיוק ההפך מהציטוט – אתה מקדם הצעת חוק של מוסי רז.

ניר אורבך: לא, הוא נכון, ואני עומד מאחוריו.

ניר אורבך: ואני עושה גם פעולות בוועדת הכנסת.

ניר אורבך: וכמו שהמלצתי לחברת הכנסת סטרוק, וכמו שהמלצתי לך, אני מציע לך לדבר גם עם חברת הכנסת מירב בן ארי.

ניר אורבך: אתה הגון?

ניר אורבך: תשאל אותה.

ניר אורבך: אני לא מצפה ממך - - -

שמחה רוטמן: אני אגיד לך מה הבעיה שלי: מילה אחת בטקסט שהקראתי, המילה "כל".

שמחה רוטמן: אם היית אומר: אני לא אקדם חלק – הכול בסדר.

שמחה רוטמן: אתה כתבת "כל".

ניר אורבך: לא, אני דיברתי על כל, עם פסקה אחת שהקראת אותה, על כל שמתייחס לפסקה שם.

שמחה רוטמן: בסדר גמור.

שמחה רוטמן: מזל שמוסי בא, אתה תוכל - - - ומוסי יצביע בעדך.

מוסי רז: אני באתי רק כדי לתת לך כבוד.

מוסי רז: אני יורד להצביע בוועדת הכנסת - - -

ניר אורבך: אז אנחנו נסכם פה את הדיון המאוד-מפרה הזה.

ניר אורבך: אגב, אני רואה שגם אתה חתום על ההצעה.

שמחה רוטמן: אתה רואה מה זה?

שמחה רוטמן: כמה אידיאולוג אני?

שמחה רוטמן: אני מוכן לעכב הצעת חוק שלי רק בגלל שמוסי רז חתום עליה.

מוסי רז: 61 חברתי כנסת מסיתים חתומים על ההצעה.

ניר אורבך: אני לא ראיתי עוד בוועדה, אני אומר לך.

ניר אורבך: חבר הכנסת שמחה רוטמן, אתה מוכן להפיל חוק, שהוא טוב למדינת ישראל, רק בגלל שניר אורבך אמר במכתב - - -

מוסי רז: חבר הכנסת אורבך, חוק שטוב לנכי צה"ל.

ניר אורבך: לא, טוב לנכי צה"ל זה טוב למדינת ישראל.

שמחה רוטמן: ניר, אתה פספסת נקודה מאוד חשובה.

ניר אורבך: לא, אני לא פספסתי שום דבר.

שמחה רוטמן: מאחר שאין לי זכות הצבעה בוועדה, וממילא אני יודע שכל מהות דבריי - - -

ניר אורבך: אם הייתה לך זכות הצבעה היית מצביע בעד?

שמחה רוטמן: בוודאי.

שמחה רוטמן: אתה יודע למה?

שמחה רוטמן: מסיבה מאוד פשוטה, ניר: אני לא התחייבתי שאני לא אקדם.

שמחה רוטמן: יותר מזה, אני חתמתי על הצעת חוק של מוסי רז, כי אני לא התחייבתי שאני לא אשתף פעולה עם אנשים שעושים קמפיין נגד אלימות מתנחלים.

ניר אורבך: חבר הכנסת רוטמן, אתה יוצא עוד פעם לקמפיין על מה שלא כתוב במכתב.

שמחה רוטמן: אתה יודע למה, ניר?

שמחה רוטמן: אבל אתה מקדם עכשיו - - -

ניר אורבך: אבל אתה עוד פעם בקמפיין על מה שלא כתוב במכתב.

שמחה רוטמן: אתה חולק.

שמחה רוטמן: אני אומר שוב: יראה הציבור וישפוט.

ניר אורבך: נו, עכשיו את מזכיר לי באמת את אורית.

שמחה רוטמן: רק פסוק, ניר.

שמחה רוטמן: הסיבה היחידה שלא נתתי את ההתחייבות הזאת, שאתה כן נתת, היא מסיבה מאוד פשוטה: פה בכנסת משתפים פעולה – לצערי או לשמחתי, זה ממש לא משנה – עם אנשים שלא מסכימים איתם על הרבה מאוד דברים.

שמחה רוטמן: ולכן לא נתתי את ההתחייבות הזאת, בגלל פסוק שאומר: מוצא שפתיך תשמור ועשית.

שמחה רוטמן: זה הכול.

ניר אורבך: חבר הכנסת רוטמן, תודה רבה לך.

ניר אורבך: אז אני בהחלט שומר על מוצא שפתיי, אחרת כבר הייתי באמת – ואני שומר עכשיו גם על מוצא שפתיי.

שמחה רוטמן: אתה שומר, אבל אתה לא עושה.

ניר אורבך: ואני אומר לך, שאני עומד גם מאחורי מה שכתבתי במכתב, וגם פרקטית זה מבוצע.

ניר אורבך: ואני שוב אומר לך: כאיש קואליציה, שאגב גם בתחומים אחרים פועל לא בכותרות ולא בציוצים – ואני מבין את זה, כי לאופוזיציה זה מה שנשאר, וזה בסדר – אז אני גם בנושא הזה פועל לאור המכתב שכתבתי.

ניר אורבך: אני מבטיח לך אבל דבר אחד: בעזרת השם, כשאני אחליט שאני אקריא את המכתב בוועדה פעם נוספת, ואפשר אותו כפי שאני התכוונתי - -

שמחה רוטמן: פרשנות תכליתית.

ניר אורבך: - - אני מבטיח לך שאני אזמין אותך לדיון הזה.

שמחה רוטמן: מצוין.

שמחה רוטמן: אני מבקש שזה כן יירשם, לא כמו - - -

ניר אורבך: לא, בוודאי, שיירשם בפרוטוקול.

ניר אורבך: וחבר הכנסת רוטמן, אתה יכול להעיד, לפחות ברמה האישית בינינו, עזוב כרגע שאנחנו משתדלים - - -

שמחה רוטמן: אני משתף פעולה גם עם מי שמשתף פעולה בקמפיין אלימות מתנחלים.

ניר אורבך: עזוב, "משתף פעולה" נשמע לא טוב, אבל לעמוד במילה שאנחנו אומרים אחד לשני.

ניר אורבך: נעבור כעת להצבעה, אני חושב שפה אין צורך להזכיר לי על מה זה: הצעת חוק הנכים (תגמולים ושיקום) (תיקון – הארכת תקופת הערעור על החלטת קצין התגמולים), התשפ"ב–2021 (פ/2871/24) - -

שמחה רוטמן: רק תגיד שזה של חבר הכנסת סמוטריץ' ורוטמן כדי - - -

ניר אורבך: - - של חבר הכנסת מוסי רז וקבוצת חברי הכנסת, ובתוכם חברי הכנסת יריב לוין, חבר הכנסת בצלאל סמוטריץ' וחבר הכנסת שמחה רוטמן, להעביר את זה לוועדת העבודה והרווחה.

ניר אורבך: מי בעד? ירים את ידו.

ניר אורבך: אני מרים גבוה, יותר מאשר בהצבעות אחרות.

ניר אורבך: רואים את זה בפרוטוקול?

נועה בירן דדון: רואים גם רואים.

נועה בירן דדון: אושר.

ניר אורבך: פה אחד עובר לוועדת העבודה והרווחה.

ניר אורבך: בסעיף 2 לסדר-היום לא נדון כרגע.

ניר אורבך: אז נשאר לנו רק סעיף 6.

ניר אורבך: סעיף 6: הצעת חוק לתיקון פקודת התעבורה (איסור נהיגת שטח בדרך שאינה דרך ייעודית לנסיעת שטח), התשפ"א–2021 (פ/2056/24), של חבר הכנסת רם בן ברק וקבוצת חברי הכנסת.

ניר אורבך: המלצת הלשכה המשפטית – להעביר את זה לוועדת הכלכלה.

ניר אורבך: נשמעו הצעות במליאה להעביר את זה גם לוועדת הפנים והגנת הסביבה.

ניר אורבך: אני לא יודע למה, אבל כל פעם כשזה עובר לוועדת הכלכלה, אז יש לי את המלצת יושב-ראש ועדת הכלכלה גם.

ניר אורבך: בוועדות אחרות זה לא קורה.

ארבל אסטרחן: לא, אנחנו שואלים את יושבי-ראש הוועדות.

ניר אורבך: אבל זה לא אופייני.

נועה בירן דדון: אבל הוא נתן את הסכמתו.

ניר אורבך: אבל הוא נתן את הסכמתו להעביר את זה לוועדת הפנים והגנת הסביבה, ולכן נצביע להעביר את זה לוועדת הפנים והגנת הסביבה.

ניר אורבך: ארבל, את רוצה להגיד מילה על זה?

ניר אורבך: חבר הכנסת רוטמן?

ארבל אסטרחן: זה בניגוד להמלצה שלנו, אבל יש הסכמה.

שמחה רוטמן: אנחנו לא נדבר כרגע על המציע, כי זה לא העניין.

שמחה רוטמן: אני חושב שהתופעה הזאת של נהיגת שטח בדרך שאיננה דרך ייעודית לנסיעת שטח, ומקודם נושא שיש לו השקה לתחום התעבורה, אפילו שיש לו השקה חזקה מאוד לוועדת החוקה, העברנו אותו לוועדת הכלכלה.

שמחה רוטמן: אני חושב שהוועדה המתאימה כאן היא ועדת הכלכלה.

שמחה רוטמן: צריך לקרוא לילד בשמו.

שמחה רוטמן: זו גם המלצת הייעוץ המשפטי, אבל מעבר להמלצת הייעוץ המשפטי, לצערנו העבירות מהסוג הזה הן עבירות שמבצעיהן הן ככל הנראה, לפחות לעמדתו של יושב-ראש ועדת הפנים, צבועים בצבע מסוים.

שמחה רוטמן: זו גם הייתה הסיבה שהם לא ממש אהבו את הצעת החוק הזאת מלכתחילה, למי שיודע.

שמחה רוטמן: ועכשיו אנחנו מצביעים – אתם בעצם מצביעים, אני מדבר – להעביר אותו לוועדת הפנים, ולקבור אותה שם קבורת חמור, שלא לומר קבורת גמל, שלא לומר קבורת טרקטורון.

שמחה רוטמן: ואני חושב שההצעה הזאת ראויה ליחס קצת יותר טוב.

שמחה רוטמן: אני חושב שהיא צריכה לדון בוועדה המקצועית המתאימה לה, ולא בגלל אילוצים קואליציוניים שווליד טאהא, אם אני אכנס לגמרי לתפקידה של חברתי חברת הכנסת אורית סטרוק, שאתה יושב על כתפיו ברגע זה ממש - - -

ניר אורבך: עד היום אמרתם שהוא יושב על כתפיי, כי אני הכשרתי את הכניסה שלו, אבל בסדר.

ניר אורבך: עכשיו אתה משנה את זה?

שמחה רוטמן: אתם מתחלפים.

ניר אורבך: אוקיי.

ניר אורבך: בהתאם לנסיבות.

שמחה רוטמן: מכתפין אלו את אלו.

שמחה רוטמן: אבל אני באמת חושב, שהעברת החוק הזה, שהוא חוק חשוב מאוד, לוועדת הפנים, תוביל לקבורתו.

שמחה רוטמן: הלוואי שאתבדה, אבל אני מאוד מקווה שלא תעשו כהמלצה הלא-נכונה הזאת.

שמחה רוטמן: תקשיבו להמלצת הייעוץ המשפטי, לא רק בגלל שזו המלצת הייעוץ המשפטי, אלא בעיקר שזו ההחלטה הנכונה, גם מבחינה עניינית, שהצעת החוק הזאת, שעוסקת בתעבורה, תטופל בוועדת הכלכלה.

ניר אורבך: תודה רבה.

ניר אורבך: שתי הערות.

ניר אורבך: לפי שיטתך, יכול מאוד להיות שכדאי שזה ייקבר בינתיים, כי תכף נראה לגבי חבר הכנסת רם בן ברק, שגם הוא ניהל דיונים לגבי אלימות של מתיישבים כלפי פלסטינים.

שמחה רוטמן: אבל לכן אמרתי שלא התייחסתי לזהות המציע בהקשר הזה, כי אתה איזנת אותו, אתה הסברת כל כך יפה, ואני גם הקשבתי.

ניר אורבך: אני מסביר את גישתך.

ניר אורבך: כמו שאתה אוהב להסביר את גישתי, אני מסביר את גישתך.

שמחה רוטמן: אל תסביר את גישתי.

ניר אורבך: יכול להיות שלגישתך עדיף שזה ייקבר, כי אולי עוד ועדה או שתיים תבוא לפה חברת הכנסת סטרוק ותגיד שגם חבר הכנסת רם בן ברק כלול במכתב שלי.

שמחה רוטמן: אבל זו גישתך, לא גישתי, אני לא כתבתי מכתב כזה.

ניר אורבך: לא, זו לא גישתי, זו גישתך.

ניר אורבך: זו גישתך.

ניר אורבך: זו גישתך, כי אני - - - שחבר הכנסת רם בן ברק הוא הגון, הוא פועל בצורה ממלכתית.

ניר אורבך: חבר הכנסת רוטמן, אני מתנצל, השתמשתי בפריבילגיה - - -

שמחה רוטמן: אבל שנייה, אני רוצה הערה חשובה לפרוטוקול.

שמחה רוטמן: אני רק אומר שאם אני אהיה אי פעם יושב-ראש ועדת הכנסת - - -

ניר אורבך: אז רגע, אני רוצה להגיד לך משהו אחד, אני משתמש בפריבילגיה שלי הפעם לדבר ולסכם בלי לאפשר יותר זכות דיבור.

ניר אורבך: זאת אומרת, בוודאי שבוועדה הזאת נכנסים גם שיקולים מקצועיים וגם שיקולים קואליציוניים.

ניר אורבך: הנוהג בוועדה הוא שברגע שיש הסכמה בין יושב-ראש ועדות אני הולך עם ההסכמה הזו.

ניר אורבך: אני מבטיח לך נאמנה שגם אם אתה היית בקואליציה, והיית יושב-ראש ועדה, והיית מגיע להסכמות עם ועדה אחרת, הייתי מקיים את ההסכמות.

ניר אורבך: ולכן אנחנו נצביע.

ניר אורבך: והינה, אני אתן לך בכל זאת.

שמחה רוטמן: אבל אני רק רוצה לציין, אדוני היושב-ראש, שכמו שאמרתי בפעם הקודמת: לו יום אחד ייפול בחלקי אותו גורל אכזר שנפל בחלקך, להיות יושב-ראש ועדת הכנסת, אני מבטיחך נאמנה שני דברים: אחד, אני אשתדל לדון בכל הצעת חוק שתוגש באופן ענייני, ללא קשר לזהות המציע.

שמחה רוטמן: שתיים, מאחר וזו תהיה כוונתי, שזו כוונה מבורכת וראויה - -

ניר אורבך: לא תוציא מכתב - - -

שמחה רוטמן: - - גם הצעות חוק, כמו למשל ביטול חוק ההתנתקות ואיסור הכניסה לחומש, גם למשל הסדרת ההתיישבות הצעירה, לא הייתי נותן להן לחכות שבעה חודשים משיקולים לא ענייניים, אלא אני הייתי מקדם אותם לדיונים בוועדה כפי שמחייב אותי התקנון, גם אם אני מסכים להצעות, כפי שבמקרה הזה, וגם אם אני אינני מסכים להצעות, כפי שככל הנראה אתה אינך מסכים לביטול ההתנתקות.

ניר אורבך: לא - - -

שמחה רוטמן: שנייה, אני אשתמש בפריבילגיה שלי גם לדבר ולהכניס בפיך מילים.

שמחה רוטמן: אני אנהג בממלכתיות ראויה.

שמחה רוטמן: ובגלל החובה הזאת שמוטלת על כתפי, כאותו יושב-ראש היפותטי של ועדת הכנסת – אמן היה לא תהיה – אני לא אוציא מכתבים לתקשורת ולטוויטר - - -

ניר אורבך: הקדמתי אותך ואמרתי - - -

שמחה רוטמן: - - כדי להגיד, כאילו אפרוס טלפיי קדימה ואומר: ראו, כשר אני.

שמחה רוטמן: לא אעשה זאת.

שמחה רוטמן: לא אעשה זאת.

ניר אורבך: חבר הכנסת רוטמן, מאחר שאני לא מתייחס אליך כחזיר - - -

ניר אורבך: לא, חס וחלילה, דיברתי על עצמי.

ניר אורבך: רק על עצמי לדבר ידעתי, צר עולמי כעולם חזיר.

ניר אורבך: עכשיו אני מדבר על עצמי.

ניר אורבך: מאחר שאני לא אתייחס אליך כחזיר, אני לא אשתמש ב - - -

שמחה רוטמן: לא, זה אני, דיברתי על עצמי.

שמחה רוטמן: לא דיברתי עליך, חלילה.

ניר אורבך: ואני מדבר על עצמי.

ניר אורבך: ודבר שני, אני רוצה לציין שוב, וקטעת אותי מקודם, ותן לי בבקשה לסיים, ואני לא מאשים חס וחלילה ממשלות אחרות.

ניר אורבך: אתה יודע מה?

ניר אורבך: בוא נחתוך לגמרי את ההיסטוריה, ונדביק את ההתנתקות רק באריק שרון, לא נזכור שהוא היה ראש ממשלת הליכוד.

שמחה רוטמן: כן, כן.

ניר אורבך: ולא נזכיר שאת ביטול חוק ההתנתקות, שאני אומר עוד פעם: זה לא בתקופה שלי.

שמחה רוטמן: נראה לי שאתה חתום עליו, לא? היית בעדו גם.

ניר אורבך: מאוד יכול להיות.

ניר אורבך: אתה מבין רק מה זה אומר.

שמחה רוטמן: שאתה מעכב אותו במסירות נפש לטובת ווליד טאהא.

ניר אורבך: מאחר שאתה אוהב לדייק את דבריי, אז אני אדייק את דבריי בכניסה לממשלה.

ניר אורבך: ערב ההצטרפות לקואליציה אמרתי שברור לי שחלק גדול מהחזון שאני מאמין בו יהיה לי קשה לקדם בהרכב הקואליציוני הנוכחי.

ניר אורבך: ואחד מהדברים, לצערי אני אומר, זה ביטול חוק ההתנתקות, שממשלת הליכוד – אני הייתי שמה בגוש קטיף, אני הייתי בנווה דקלים עם הבנות של המדרשות בחודש וחצי האחרונים של הגירוש.

שמחה רוטמן: Me too.

ניר אורבך: אני מתאר לעצמי, אבל כרגע רק על עצמי לספר ידעתי.

ניר אורבך: והדבר הנורא והאיום הזה שנעשה, כולל חוק ההתנתקות, כולל החוק שכרגע גורם לנו למלחמה האמיתית על הנושא של חומש, בגלל חוק ההתנתקות, בגלל יצירת מצב בו כאילו השהות שם היא בלתי חוקית, בגלל חוק ההתנתקות הנורא, שלא בוטל לצערי במהלך כל השנים.

ניר אורבך: אגב, במחסנית של ועדת הכנסת יש עשרות חוקים מהממשלות הקודמות – שוב, אני לא מאשים, זה שמאל וימין – שאני גם לא אוהב אותם אידאולוגית, אבל הם נמצאים שמה, כי זה כרגע איזשהו מחסן שצריך להתחיל לשחרר אותו, ונראה מתי נעשה את זה.

ניר אורבך: כרגע, שוב, ואני פה כן אהיה ממלכתי, בגלל חוסר הסכמות חריפות ביותר בין הקואליציה לאופוזיציה, דבר שגורם גם לעבודת מליאה שהיא לא נורמלית, אז הרבה דברים בוועדות לא מקודמים בקצב שהיינו רוצים, והרבה דברים כרגע ברמת התעדוף שלנו זה דברים שקשורים לקדנציה הנוכחית.

ניר אורבך: ולכן אני אומר את זה בצער רב: גם בגלל העומס, וגם בגלל שאני מראש אומר שבהרכב הקואליציוני הנוכחי - - -

שמחה רוטמן: עם תומכי טרור.

ניר אורבך: אבל אני אומר את זה, לא אתה.

ניר אורבך: אני לא חברתי בהצבעות מהותיות לביטחון המדינה לתומכי טרור, אתה כן.

שמחה רוטמן: לא?

שמחה רוטמן: על הסדרת ההתיישבות הצעירה עם מי הצבעת?

ניר אורבך: כן, כן.

ניר אורבך: לא, אבל עזוב, לא ניכנס לזה.

שמחה רוטמן: על ההסתייגות לחוק החשמל - - -

ניר אורבך: אתה כן, הפלת את חוק האזרחות.

ניר אורבך: יושב-ראש המפלגה שלך שמה שמח ליד חבר הכנסת טיבי וחבר הכנסת איימן עודה.

ניר אורבך: על מה אתה מדבר?

ניר אורבך: אתה מדבר איתי על תומכי טרור?

שמחה רוטמן: אני יכול להגיד עוד משהו?

שמחה רוטמן: כאשר הממשלה הרעה הזאת תיפול, נשמח כולנו יחד, יהודים וערבים כאחד.

ניר אורבך: אנחנו באמת לא נצא מזה.

ניר אורבך: אני יודע, אתם חיים עוד, אמרתי לך, באיזשהו עץ ו-wishful thinking.

ניר אורבך: טוב שעוד לא הגעת לרמה של חבר הכנסת קרעי, שמנהל פה גם הצבעות בתקנון נפרד.

ניר אורבך: זה גם טוב.

ניר אורבך: חבר'ה, בואו, יש מציאות, ומה לעשות, צריך לפעמים גם להתחבר אליה.

שמחה רוטמן: נכון.

שמחה רוטמן: מציאות עגומה.

ניר אורבך: לא עשינו עוד הצבעה, נכון?

ארבל אסטרחן: עוד לא.

ניר אורבך: לא, אתה מרתק אותי.

ניר אורבך: אנחנו נעבור כעת להצבעה.

ניר אורבך: אני חוזר שוב על הצעת החוק - - -

שמחה רוטמן: לא, אבל דיברת על הכול, חוץ מעל העניין.

ניר אורבך: אמרתי.

ארבל אסטרחן: אמרת שההחלטה פה היא קואליציונית ולא עניינית.

ארבל אסטרחן: אוקיי, מצוין.

ניר אורבך: לא.

ניר אורבך: הינה, בבקשה, אתה עושה את זה שוב, אתה מצטט אותי.

ניר אורבך: אני אמרתי שלשיקולי הוועדה - - -

שמחה רוטמן: לא, מה הנימוק הענייני לשלוח את זה לוועדת הפנים?

ניר אורבך: אז עוד פעם אני מחדד ומדייק.

ארבל אסטרחן: שיש הסכמה בין ראשי הוועדות.

ניר אורבך: שיש שיקולים מקצועיים ויש גם שיקולי קואליציה.

ניר אורבך: אני, כהחלטה אסטרטגית, שבסופו של דבר שומרת גם על התנהלות תקינה ושוטפת של ועדת הכנסת, ואגב כשאין הסכמות, גם אם מקצועית אני חושב בצורה כזאת או אחרת, אז אני מוריד את זה מסדר-היום.

ניר אורבך: אחד מהסעיפים שנמצאים פה לא נמצא כרגע בסדר-היום, כי עוד לא הגיעו להסכמות.

ניר אורבך: אני משתדל להגיע לפה להצבעות כשיש הסכמות בתוך הקואליציה.

ארבל אסטרחן: אם אפשר להגיד משהו לטובת ועדת הפנים: זה לא לחלוטין לא קשור, כי היא כן עסקה בנושאים של הגבלות נסיעה בגנים לאומיים ובים - - -

ניר אורבך: אז אני נותן קרדיט גם ליושבי-ראש הוועדות שכשהם מגיעים להסכמה הם מגיעים להסכמה שהיא לא מנותקת לגמרי מהמציאות המקצועית שצריכה להיות כאן.

ניר אורבך: אז אני אחזור שוב, לטובת כל מצביעי הוועדה: הצעת חוק לתיקון פקודת התעבורה (איסור נהיגת שטח בדרך שאינה דרך ייעודית לנסיעת שטח), התשפ"א–2021 (פ/2056/24), של חבר הכנסת רם בן ברק וקבוצת חברי הכנסת.

ניר אורבך: להצביע על להעביר את לוועדת הפנים והגנת הסביבה.

ניר אורבך: מי בעד?

ניר אורבך: פה אחד.

ניר אורבך: תודה רבה.

ניר אורבך: אני נועל את הישיבה.

ניר אורבך: המשך יום נעים לכולנו.